Ajruplan bi 28 persuna abbord jgħib fil-Lvant tar-Russja Aġenziji tal-aħbarijiet Russi qed jirrapportaw li ajruplan bi 28 persuna abbord għeb hekk kif dan kien qiegħed itir fil-Lvant tar-Russja. L-ajruplan AN-26 kien qiegħed fuq vjaġġ bejn Petropavlovsk-Kamchatsky u Palana meta dan għal xi raġuni waqaf jikkomunika. Abbord dan l-ajruplan kien hemm 28 persuna fosthom sitt membri tal-ekwipaġġ u żewġt itfal. Immedjatament l-awtoritajiet Russi bagħtu żewġ ħelikopters fiż-żona fejn waqaf jagħmel kuntatt dan l-ajruplan, b'għadd ta' sorsi jispekulaw li dan seta' waqa' fil-baħar jew f'minjiera tal-faħam li hemm f'Palana. Sfortunatament din mhix l-ewwel darba li seħħew każijiet bħal dawn ġewwa r-Russja, tant li s-sistema tal-avjazzjoni f'dan il-pajjiż ma tantx tgawdi minn reputazzjoni tajba u dan minħabba nuqqas ta' manteniment tal-ajruplani u regolamenti pjuttost laxki.